6 വയസ്സുകാരിയെ ബലാത്സംഗം ചെയ്ത് കൊലപ്പെടുത്തി പ്രതിയുടെ മൃതദേഹം റെയില്വേ പാളത്തില് ഹൈദരാബാദ്: ആറുവയസ്സുകാരിയെ ബലാത്സംഗം ചെയ്ത് കൊലപ്പെടുത്തിയ കേസിലെ പ്രതിയുടെ മൃതദേഹം റെയില്വേ പാളത്തില് കണ്ടെത്തി. സൈദാബാദ് സ്വദേശി പല്ലക്കൊണ്ട രാജു30വിന്റെ മൃതദേഹമാണ് ഖാന്പുര് പോലീസ് സ്റ്റേഷന് പരിധിയിലെ റെയില്വേ പാളത്തില് കണ്ടെത്തിയത്. മൃതദേഹം രാജുവിന്റെതാണെന്ന് തെലങ്കാന ഡി.ജി.പി സ്ഥിരീകരിച്ചു. പ്രതി തീവണ്ടിക്ക് മുന്നില് ചാടിയെന്നാണ് പോലീസിന്റെ വിശദീകരണം. സെപ്റ്റംബര് ഒമ്ബതിനാണ് സൈദാബാദിലെ ആറ് വയസ്സുകാരിയെ ദുരൂഹസാഹചര്യത്തില് കാണാതായത്. മണിക്കൂറുകള്ക്ക് ശേഷം കുട്ടിയുടെ അര്ധനഗ്നമായ മൃതദേഹം ബെഡ്ഷീറ്റില് പൊതിഞ്ഞനിലയില് അയല്ക്കാരനായ രാജുവിന്റെ വീട്ടില്നിന്ന് കണ്ടെത്തുകയായിരുന്നു. എന്നാല് പ്രതിയായ പല്ലക്കൊണ്ട രാജു ഇതിനോടകം വീട്ടില്നിന്ന് രക്ഷപ്പെട്ടിരുന്നു. കുട്ടിയെ അതിക്രൂരമായ ലൈംഗിക പീഡനത്തിനിരയാക്കിയ ശേഷം രാജു ശ്വാസംമുട്ടിച്ച് കൊലപ്പെടുത്തുകയായിരുന്നു. കുട്ടിയുടെ ശരീരത്തില് നിരവധി മുറിവുകളും കണ്ടെത്തിയിരുന്നു. സംഭവം നടന്ന് ദിവസങ്ങള് കഴിഞ്ഞിട്ടും പ്രതിയെ പിടികൂടാന് കഴിയാത്തതിന് വലിയ വിമര്ശനത്തിന് ഇടയാക്കിയിരുന്നു. തുടര്ന്ന് പോലീസ് വ്യാപകമായ തിരച്ചില് ആരംഭിക്കുകയും 10 ലക്ഷം രൂപ പാരിതോഷികം പ്രഖ്യാപിക്കുകയും ചെയ്തു. ഇതിനുപിന്നാലെയാണ് പ്രതിയുടെ മൃതദേഹം റെയില്വേ പാളത്തില് കണ്ടെത്തിയത്.